khistorydata/jeongjo-sjw-relations huggingface dataset:
정조 5년
知義禁鄭好仁疏曰。伏以臣。濫荷洪造。冥升峻秩。每自循。只增惶愧。至若向日筵敎之隆重。尤非臣夢寐之所到。而體諒之恩。亦及臣兄。闔門攢祝。感淚被面。銘之肝肺。答以頂踵。卽臣心之所自矢。而福眇榮溢。理宜招災。官崇望輕。人不見重。忽地逢此駭妄之人。猝然遘被橫逆之來。臣誠撫躬震悚。寧欲無吪。其所逞感。專在於貶第之居殿。其所洩憤。惟出於極口之詬辱。臣之不足。又侵及臣兄。噫嘻。憾人而語侵人兄。何其傷風之甚也。人心至此。臣復何言。彼亦求說不得。乃以年前繡査淸脫之事。猶此捏造架鑿復欲齗齗。謂天日之可欺。指白黑之可眩。而此固旣晰之誣案。不售之荒說。聖明之所已燭。廷紳之所共悉。臣雖疲劣。尙可與此人。呶呶爭是非辨曲直哉。臣之竊自悼歎者則有之。自古按藩者何限。貶下者亦何限。而曷嘗有蓄毒反噬。愈久愈甚。沫血噀人。含沙射影。看作必報之讎。認爲不共之義。如今日尹熟之爲者哉。緣臣無似。遭此無前之變怪。遂使體統法網。壞了無餘。將見考績之不嚴。貪默之無忌矣。此皆臣之無才蔑能。猥膺藩寄。受侮覯悶。至此之極。靜言思惟。罔非臣罪。更何顔面。復廁周行。日昨賓對。冒犯違傲。縮伏私次。恭俟威譴。不意金吾特除。又何此際。情地悚恧。承膺無路。玆不得不短籲。仰瀆崇嚴。伏乞聖明。削臣之職。以戒後人。治臣之罪。以安微分焉。臣無任屛營祈懇之至。答曰。省疏具悉。卿其勿辭行公。
정조 5년
辛丑十二月二十七日辰時。上御涵仁亭。親臨都政入侍時。行都承旨嚴璹。左承旨徐有防。右承旨李在學。左副承旨鄭志儉。同副承旨趙鼎鎭。假注書曺允大徐美修。記注官張顯慶。記事官金鳳顯。別兼春秋徐龍輔。檢校待敎鄭東浚。以次進伏。吏曹判書鄭民始。參判金文淳。參議沈念祖。正郞李時秀金載瓚。假郞廳金興弼李錫源文躍淵楊致鶴金命彦馬思仁。兵曹判書李性源。參判徐有寧。參議趙時偉。參知柳誼。正郞李夔沈基泰鄭致淳。佐郞曺喜有尹孝寬李錫夏。以次分東西進伏。尙瑞院直長朴天俊。副直長李復燮。奉寶就位訖。上曰。朝日甚寒。殿上列爐。庭下熾炭。而令該郞親執看檢。賤臣承命出傳。還入進伏。上曰。傳敎寫出間。兩銓草望。先爲擧行。仍命書傳敎曰。政注之法。不過曰拔尤也。循資也。而二者不可以廢一也。蓋偏於拔尤。則所擧未必盡賢。而勤仕者多滯。專於循資。則常調皆可遍歷。而有才者不擢必也。計仕序遷。無開僥倖之門。量才授職。必當椳之任。然後二者竝擧。而政注之法得矣。夏冬二政。政之大者。每當斯時。輒勤飭敎。而夷考前後。殊乏實效。豈誠政注之難其材歟。抑秉銓者。視爲故常。而不加之意也。大抵守令。係一邑休戚。則不可不愼擇。而準考連上之人。竝須遷轉初仕。爲百里階梯。則不可不精選。而抱才固窮之士。宜先簡拔。武班經僉。亦當外遷。毋忽疏滯之方。蔭路詞訟。要在可勘。何拘陞六之序。至若淸白吏子孫。戰亡人遺裔。在所奬恤。尤宜錄用。而文官十窠之振淹。庶類三曹之疎菀。亦豈可備例塞責。抛棄不行也哉。西北爲尙武之地。故纔下拔擢之敎。而湖嶺多讀書之人。則宜有搜羅之擧。凡此數事。皆今政注之所當務。而要不越乎循資拔尤二者而已。苟能度其能之小大。較其勤之久近。參用於彼此之間。不涉乎低仰之私。則何患二者之難擧哉。啓事薦才。縱未追於山公。當銓奉公。庶無讓於平仲。必須勉旃。毋徒曰故常之飭也。至於西銓。予未知今番作窠之爲幾。當得之爲誰。而旣係武弁之勸沮。何減吏批之得失。第須愼之。無或忽諸。民始曰。守令多窠。今當差出。而當遷之人。多在越等中。何以爲之乎。上曰。勿拘調用。可也。出擧條民始曰。今都目大政。各歧仕滿。應遷者相避及未準朔監察禁府都事戶曹刑曹工曹漢城府平市署官員五部都事各司久任時推人員。竝擬。何如。上曰。依爲之。出擧條民始曰。海州判官今當差出。而本州以營下劇邑。不可不擇差。他道有聲績未赴任守令。竝擬。何如。上曰。依爲之。出擧條民始曰。守令多窠。今當差出。而未準朔禁軍將及營將邊將虞候中軍都事守令察訪竝擬。何如。上曰。依爲之。出擧條民始曰。四館陞出六品時。有九處講後遷轉之規。而承文院褒貶。如或有故過限。則四館積滯。不可不慮。故自前雖未經九處。亦有陞六之規矣。今秋冬等褒貶不得爲之。故當出六品者。未免積滯。依例遷轉。何如。上曰。依爲之。出擧條民始曰。直長仕日未滿十日者。啓稟陞六事。載在法典矣。今都政直長中仕日未滿十日以下者。依例遷轉。何如。上曰。依爲之。出擧條性源曰。禁軍將今當差出。而擬望之人乏少。未準朔守令。竝擬。何如。上曰。依爲之。出擧條性源曰。參下守門將仕滿應遷人。方在因特敎罰直中。何以爲之乎。上曰。蕩滌。可也。出擧條性源曰。陞資營將邊地僉使。今當差出。而擬望之人乏少。未準朔守令虞候。竝擬。何如。上曰。依爲之。出擧條性源曰。訓鍊院正。今當差出。而擬望之人乏少。未準朔守令。竝擬。何如。上曰。置之。可也。出擧條命書傳敎曰。奉命承旨。許遞。前望單子入之。又命書傳敎曰。新除授承旨。牌招察任。上曰。兵曹佐郞李益運改差。其代。今日政差出。先入侍後謝恩。出榻敎新承旨金宇鎭。入侍進伏。命書傳敎曰。在外未肅拜。有情勢。臺諫竝許遞。今日政。先爲差出。待下批牌招。守令署經。皆於明日爲之。民始曰。臺諫多窠。今當差出。而擬望之人乏少。外任竝擬。何如。上曰。依爲之。出擧條上曰。注書出去。諸臺出牌後。牌去來斯速知入。賤臣承命出傳還入。命書傳敎曰。親政時。入侍注書及尙瑞院官員。依例陞六。上。將入便殿。下敎曰。承史各一人留在。其餘政官諸人。竝少退。食頃。上還御。諸臣以次進伏訖。上曰。注書出六。先爲擧行。命書傳敎曰。武弁序階之人積滯。莫若近日。邊禦兩窠。尤合疏通。作宰最久者。毋踰此窠。楚山府使李東泰。令該曹內移。允大及賤臣。移拜典籍。遂退出。注書趙興鎭李祖承入侍。少頃。祖承出來。召賤臣還入進伏。有防曰。出六注書。仍令書役。何如。上曰。唯。命書傳敎曰。晝則把門。夜則巡墻。效勞實爲不些。終歲之苦。宜有酬奬之擧。集賢門哨官二人。問名調用事。分付兩銓。又命書傳敎曰。今日政。新除授守令察訪營將中軍邊將別將虞候吏兵批出六及復職初入仕。竝令明日。謝恩後留待。又命書傳敎曰。守令署經。兩司不可不備員。在外臺諫許遞。今日政差出。待下批牌招察任。又命書傳敎曰。次對進定於明日。又命書傳敎曰。次對在明。署經有命。今日政。新除授臺諫在外人。竝許遞。以在京無故人差出。待下批。仍卽牌招。鼎鎭曰。諫長不得兼金吾。援例陳章。然後始乃蒙遞。而大司諫洪良浩除拜同義禁之後。未及陳疏。該曹已抄闕記云。何以爲之乎。上曰。諫長許遞。可也。出擧條上曰。文臣宣傳官徐龍輔改差。今日政差出。出榻敎上曰。知義禁鄭好仁牌招察任。出榻敎上曰。新除授兵曹郞廳待下批。先入侍後謝恩。出榻敎上曰。坡州牧使當日辭朝。出榻敎有防曰。坡州牧使李儒敬諭書中。有誤書處。當該注書推考警責。何如。上曰。依爲之。出擧條上曰。刑曹參議戶曹參議承旨前望單子入之。出榻敎命書傳敎曰。新除授戶曹參議。牌招察任。又命書傳敎曰。承旨前望單子入之。又命書傳敎曰。新除授承旨牌招察任。上曰。新除授承旨刑曹參議。牌招察任。出榻敎命書傳敎曰。右副承旨許遞。前望單子入之。上曰。新除授承旨。待開門牌招。出榻敎命書傳敎曰。承旨房仍。同副爲禮房。又命書傳敎曰。予於此重臣曲諒之心。豈或歇后。而然猶置之睢盱之場者。予意誠以公私。自有重輕。況此重臣處地。異於他人。不得不擢授見任矣。今則大政順成。注擬平當。物情之洽然。可以推知。予甚嘉尙。聞銓家以大政。謂之瓜限。及今體諒。實爲兩便。而政罷後。卽席許遞。已例不啻斑斑。吏曹判書鄭民始。今姑許遞。在學曰。守禦使鄭民始。旣遞本任。時無職名。令該曹口傳付軍職。何如。上曰。依爲之。出擧條命書傳敎曰。祈穀祭攝儀。有防曰。延祥詩製述人。旣已抄啓矣。弘文提學李命植。待明朝牌招。以爲出韻科次之地。何如。上曰。依爲之。出擧條賤臣移拜禮郞後。先爲退出。
정조 5년
行都承旨嚴璹藥院直。左承旨徐有防坐。右承旨趙時偉坐直。左副承旨金宇鎭坐直。右副承旨鄭志儉坐。同副承旨徐鼎修坐。注書趙興鎭藥院直李祖承仕直。事變假注書李敏采仕。
정조 5년
藥房提調臣徐浩修。副提調臣嚴璹啓曰。昨日親臨大政。竟夕酬應。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢此問安。竝爲仰稟。答曰。知道。
정조 5년
傳于趙時偉曰。左承旨。同副承旨入侍。
정조 5년
傳于徐有防曰。承旨房。仍。
정조 5년
傳于趙時偉曰。兵曹判書前望單子入之。蔡濟恭落點。
정조 5년
吏曹口傳政事。以洪秉聖爲司僕正。
정조 5년
傳于趙時偉曰。宣傳官李晢承傳宣傳官仍任。
정조 5년
又傳于曰。承旨前望單子入之。鄭志儉落點。
정조 5년
又傳于曰。漢城左尹前望單子入之。蔡弘履落點。
정조 5년
傳于徐有防曰。明日眞殿正朝祭享齋宿。一依八九月例擧行。申後當出宮。該房知悉。
정조 5년
傳于徐鼎修曰。惠慶宮內入錢木。依昨年歲末例入之事。分付戶曹。
정조 5년
有政。吏批。判書未差。參判金文淳進。參議沈念祖進。左承旨徐有防進。以申應顯爲大司諫。金健修爲禮曹正郞。徐美修爲兵曹佐郞。朴聖泰爲右通禮。柳頣玄爲司錄。林鵬翰爲雲山郡守。李趾采爲狼川縣監。陳盛漢爲利城縣監。李世奭爲戶曹參議。
정조 5년
兵批。判書李性源病。參判徐有寧進。參議趙鼎鎭病。參知柳誼病。右承旨趙時偉進。以李在倫爲軍器僉正。鄭垠爲軍器判官。具善啓爲軍器主簿。李晢爲宣傳官。金樂昭爲潼關僉使。呂昌周爲梨津萬戶。朴弘德爲在德萬戶。尹明瑞爲森森坡萬戶。崔昌敏爲龍津萬戶。乾原權管徐毅獜。黃坧坡權管李震秀。梁永萬洞權管尹應貞單付。訓鍊提調單蔡濟恭。禁衛提調單蔡濟恭。御營提調單蔡濟恭。
정조 5년
兵曹參議前望單子入之。趙鼎鎭落點。
정조 5년
傳于徐鼎修曰。司僕提調前望單子入之。鄭民始落點。
정조 5년
徐有防。以禮曹言啓曰。上辛祈穀祭。卽未親行。則來正朝陳賀節目。今方磨鍊以入。而百官習儀及命婦習儀等節。正日迫近。不得循例擧行之意敢啓。傳曰。正朝日朝賀。旣係應行之禮。則不必權停。而至賀旣以歲饑安徐。正朝賀儀。宜無異同。一體權停。可也。
정조 5년
趙時偉。以兵曹言啓曰。拆見北兵使李鼎炳今秋冬等褒貶啓本。則森森坡萬戶張漢相。宜置下考。而置諸中考。致勤點下。殊無嚴明殿最之意。該道兵使。旣自政院察推。勿論。張漢相以下考施行。何如。傳曰。允。
정조 5년
又以御營廳言啓曰。本廳千摠李格。身病甚重。勢難察任。改差。何如。傳曰。允。
정조 5년
徐鼎修。以賑恤廳言啓曰。今年內。貧寒宗室子女葬時顧恤數。別單書入之意。敢啓。傳曰。知道。
정조 5년
趙時偉。以義禁府言啓曰。北兵使李鼎炳狀啓。據刑曹粘目內。高嶺前僉使李澄萬。移本府處之事。允下矣。李澄萬時在任所云。依例發遣府書吏。交代後拿來。何如。傳曰。待待命拿囚。
정조 5년
徐有防。以成均館官員。以大司成意啓曰。因本館草記。此等無稽之例。予亦不知何以爲答。自本館。更加廣考前例。指一卽爲草記事批下矣。臣謹依聖敎。歷考本館前後謄錄。則學製之未滿元額。而設行合製。旣無可據前例矣。但當初定式時。學製過限則削其當等之製而已。旣無竝與合製勿試之定式。則四學所報。雖不滿元額。合製則似不可因此消融。而至於合製十六人之如例試取。有違法意。今若視其四學報來之數。量宜裁減於合製之數。則雖或稍合法意。而事係科制。實有掣礙於擧行之際。故當初草記。實出於仰稟上裁。而今於傳敎之下。反覆參考。而終無明的之例。不敢一一臚陳。臣之昏謬不職之罪。自無所逃。惶恐待罪之意。敢啓。傳曰。勿待罪。必於歲前。從長擧行。
정조 5년
知春秋蔡濟恭疏曰。伏以臣。匿影窮山。疾病侵凌。身寄床簀。心懸霄極。只恐天顔未瞻。朝露先晞。永抱沒世之恨。不意自畿營宣聖旨。十行辭敎。反復於處義之不當如是。仍令進參於寶鑑陪進之列。臣雖殘命如綫。知覺未泯。扶起頓首。有淚盈枕而已。臣之前後方命之罪。臣自知之。此豈臣樂爲也。窮命所祟。臣亦無奈何耳。至若寶鑑之終不得隨諸臣後。以效一分忱誠。恨結心腑。雖死難化。今當進上之日。少參陪後之班。豈非臣至榮至願。而大防在前。踰越不得。瞻望雲天。更何云哉。噫。臣之休致之願。其端非一。而邇來數月之間。雖曰連上五章。皆因誣衊罔極。辨理是急。終不得悉暴乞退之由。雖以殿下之父母於臣。亦何以細燭臣心之苦也。唐之孔戣。三上書休官。而其所以答韓愈之問者。不過曰二宜去。宋之歐陽脩。乞身於朝者三年。竟荷時君之惻然。俯施歸老穎上。而其所自言者。不過曰三宜去。今臣之宜去。其可曰二宜三宜而止哉。臣早赴公車。倖闡科第。而跡是羈旅。望斷進取。平日所自期者。得斗升之祿。使父母無至凍餓。則斯已足矣。寧有一半分意望。或及於顯庸之地。而特以先大王不世之知遇。節次陞擢。遂躋卿月。逮夫我聖上光御宸極。則哲之明。偶有所遺。臣之至疎外也。而待之益加親密。臣之至愚狂也。而禮之益加隆摰。遂乃擢置於與三公抗禮之班。感戴之祝。容有其涯。而亢極之憂。豈敢少弛。人不知足。菑必及身。臣之當退者一也。書曰天工人其代之。人主之眷遇臣鄰。非苟欲富貴其身也。實與之代天工共天祿也。臣自顧其中。尺能寸長。專無所有。內而掌錢穀甲兵。外而任承流宣化。數十年之間。殆無虛歲。而所沐者恩數。所費者廩祿。未嘗有一政一事。少可以裨補聖治。少猶如此。況其衰杇。留置朝廷。實無所益。臣之當退者二也。人臣立朝之年。雖以古今名碩言之。若至於三十四年。則世以爲罕。史亦書之。而今臣立朝。若挨過旬日。以及新年。則恰爲四十年矣。平日言行。較之名碩。不足爲執鞭之役。而惟此立朝年數。儼然有名碩之所罕有者。中夜點檢。愧汗沾體。臣之當退者三也。臣之生遭値淫朋傾奪之世。危根脆植。立當衡颷。朝暮折拔。可立以待。雖荷兩朝之恩斯勤斯。全保至今。而世道日益嶔巇。人心日益巧悍。後來十曹。不知伏在何邊。自顧性命。寧不凜然。臣之當退者四也。前後封章。聖批隆重。每以不捨二字爲敎。區區榮感。銘骨知恩。然從古以來。爲臣子而求退於上者。以上之不捨故耳。若已捨之。何退之求。而設若許退。此特宋朝所謂差致仕矣。君臣之間。豈願如是。今殿下則諭之以不捨。賤臣則懇之以必退。人之所欲。天若竟副。上有待臣以禮之美。下無鍾鳴漏盡之譏。臣主俱榮。機在此時。臣之當退者五也。臣自入秋冬。衰相日暮。牙齒幾盡脫去。精神銷鑠。十事遺其八九。平生知舊。忽然忘其名。問諸傍人者數矣。最是或開窓闥。或步階庭。少觸風氣。則病輒如期。不敢以常人待其身。似此樣子。雖在供仕就列之時。惟當引而深入。況以告退之身。靦然入脩門之內乎。臣之當退者六也。凡此六當退之義。非臣强爲之說。雖使人人見之。必將減不得於其間。以殿下天地之大德。豈不惻傷而念之乎。嗚呼。孔戣歐陽修。卽唐宋名臣也。其出處去留之關係國人。顧何如也。而直以宜去之或二或三。奉身而退。以保晩節。臣之無似。固不敢妄擬戣脩。而若其宜去之端。以一人之身視兩人。兼以滿之。而抑又有過焉。則其當退與不當退。不待兩言而決之矣。不知臣者。謂臣求退之擧。激於金文淳輩構捏之言而發也。然臣則無是也。以文淳今番對章見之。街童巷竪之公然刦辱。本不足相較。況其澤麋蒙皮之句。古人所語。卽指文質俱備。人以爲寶而言也。文淳以此諭臣。認以爲極口醜辱。而其實臣不敢當也。古有伏獵侍郞。今乃有澤麋侍郞。何代無此賢也。此必何物老學。究誤文淳。以露其醜耳。以此觀之。文淳前後之疏。皆非文淳之文。前後之辱。皆非文淳之意。不待人言。已若昭揭。設令文淳辱臣。臣不當與渠呶呶。況於空蕩蕩地。乃與之說往說來乎。以故。臣之陳懇在於上所稱六當退。而不在於過去危辱。言雖覼縷。亦不可不細陳於紸纊之聽。玆敢瀝血爲章。更瀆宸嚴。伏乞聖慈。俯念六當退之義。特降一兪字之恩。則隕首結草。生死以之矣。臣於本月二十日。治此疏。從縣道送入畿營。二十四日。自畿營。以爲政院不捧。還送疏本。縣道封章。旣有道臣狀啓。則政院還送。臣未聞其例。況臣雖不足言。以崇品之臣。上乞退之疏。不稟還給。亦一異事。臣疏末端數行。雖有金文淳三字初無詬詈之語。而況日前傳敎。旣無勿捧臣疏之敎。則未知何承宣。有此操縱之擧也。臣竊惑焉。飭敎繼降。歲除隔日。惶懍戀結。謹詣東城之外。直呈前日之疏。還歸舊次。臣罪至此。尤無所逃。臣無任云云。答曰。省疏具悉。所辭過矣。卿其勿辭行公。
정조 5년
東萊府使趙英鎭疏曰。伏以臣。無能之姿。最居人下。分憂之責。猥叨邊上。十朔玆州。一事蔑效。循省兢懼。夙宵如隕。且今民生。將至顚連。而疎才無接濟之策。叔姪竝居營邑。私分有悶蹙之端。纔以投狀廟堂。以期必遞。則固不可以見職自居。第臣區區自勉之心。一日居官。思盡一日之責。苟利於民。則殆如捄焚拯溺之不假。而越俎之嫌。踰分之罪。猶不敢恤也。況我聖上嗣服以後。宵旰一念。惟恐實惠之不究。民隱之未達。許令守土之臣。陳疏以聞。而又因道臣行會。伏奉聖旨勤勤求言之敎。遍及於中外小大之臣。雖閑散之前銜。韋布之疎蹤。爭竭愚悃。以備裁擇。臣雖至愚極劣。亦嘗備数於侍從之末。只以執藝之意。仰副如渴之求者。恐不至於僭濫之大罪。玆敢略陳邊民切急之情。仰冀聖上憫側之仁焉。念臣所莅之府。距京師千里之遠。接馬島一帆之洋。狡倭恒留於館中。販商聚集於境內。和夷雜處。朝夕相通。其爲海防之首界。邊圉之要地者。視北之六鎭。西之七邑。尤有重焉。終古守邊之策。莫不以固結民心爲急先務焉。當昇平之時。擧有安土樂生之意。値緩急之際。可責親上死長之義。雖以龍蛇往事言之。環東萊一邑。立殣而殉義者。殆與睢陽城無異。不特止於一守臣二鎭將而已。此無他。祖宗仁朝漸義磨之澤。入邊民肥髓。抵死而不忍去故也。以臣之妄見。論今之民情。豊年樂歲。尙不免怨咨之歏。臨難應卒。決知有崩解之患。臣請略言之。本府在濱海之地。壤土斥鹵。民業艱難。以七面小邑。設九處衙門。假使一府之民。盡蠲身庸。只責戶調。其策應之煩。奔走之勞。雖謂之八路中最偏苦。非過語也。從前邑中之流弊痼瘼。專由於人口少而軍額多。一身二役。便屬恒茶。三疊四疊。殆居其半。邇來四五年之間。前後府使。陳此實狀。請減軍額事。下廟堂。終歸報罷。雖使臣弊舌而言之。不過更襲前人已陳之言。又作攸司故紙之藏耳。姑不敢爲掇拾之論。重自犯於瀆擾之科。而乃於數年之間。又有能櫓軍加定名色。其勢不得不添役於二疊三疊之民。舊瘼未矯。新弊別生。闔境之民。嗷嗷然涕泣而訴。臣以字牧爲名目。視其哀矜惻之狀。而不思所以救解之。則是非但負邊民也。乃負殿下也。臣於向日。枚報備局。備局題以論理狀聞。而除非邊情。則守令之以民事啓達。有所不敢。在今之道。惟宜一疏條陳。以請處分。此外手俵買米一事。係是目下救荒之緊務。故竝此附聞於下。以俟裁處焉。其一則能櫓軍之弊也。本府男口一萬五千一百七十八口內。老弱及儒校生等免身役者。七千一百十口。應役實丁。僅爲八千五十九名。而水軍束伍烽軍撥軍忠翊衛。爲五千二十一名。進上海漢及驛吏奴各樣雜役軍。爲一千一百九十五名。千把摠別騎衛別武士守城選武軍官。爲一千二百三十一名。倭館所屬小通事以下雜色軍。爲一百六十一名。本府吏奴官屬。爲二百七十一名。左水營及各鎭浦所屬校卒。爲四千二百三名。都合一萬二千八十二名內。實充定爲八千五十九名。以丁口不足而爲疊役者。爲四千二十二名。以八千五十九名。應一萬二千八十二名之役。雖從人口之數。均排所應之役。二疊者當居其半。而其間收布防軍束伍正軍烽撥苦役驛吏奴官屬倭館所屬營鎭浦所屬校卒。則不得疊定他役。故役名之稍歇者。至於三疊四疊。兒弱之增年捧疤。老病之勒令從役。視以爲常。恬不爲怪。如非刻木爲人。斲石爲丁。則雖欲捄弊。誠末如之何矣。官長之違越法禁。民情之轉益愁苦。其勢固然。此爲本府流來痼瘼。而又自庚子二月以後。加定能櫓軍二千七十名之數。蓋能櫓軍之散在各邑者。儘有弊矣。以本府分防軍換定者。可謂一時變通之宜。而其所換七百九十六名。則以此代彼。猶或可也。而餘外一千二百七十四名。從前自營鎭浦。以營底鎭底之民充定。故毋論營屬鎭屬。擧皆兼帶櫓軍名色。居常則赴衙供役。臨操則理楫登舟。本是食代之類。別無兼帶之怨。而無他雜役侵責之端矣。及夫他邑櫓軍七百九十六名換定之時。竝與前日自營鎭充定之櫓軍一千二百七十四名。而報備局。移送本府。使之修案磨勘。此則非換定。乃增額也。不得已添役於三疊四疊之民。以外面觀之。自營鎭充定。旣是東萊人。自本府充定。又是東萊人則似無增弊之可言。而一自本府充定之後始之。其雜役名色。極爲煩瑣。如船上大米蒸米米食等改色。刈柴納葛。修理雜役。最爲偏苦。計其一年之費。比諸收布。殆乎過倍。營底鎭底。雖有閑遊之人。本府不敢疤定。其所疤定。不過前日疊役之民。則疊役之民。已不堪其苦。而今又重之以別役。其勢終至都散而後已。且射手砲手。皆是食代之土卒。必以櫓軍陞差。自砲而爲射。自射而爲校。陞之在水營。代之在本府。櫓軍之百計都免者。攀緣吏校。又謂以逃亡。督令代定邑。與營不得相抗。周歲之間。代充者已過三百名。奸弊日滋。民不聊生。愁怨入骨。景像慘目。在今通變之道。別無好策。元來軍額。雖不得減。目下新弊。庶或可救。自他邑換來櫓軍七百九十六名。今不可換送各邑。又不減添送營鎭。而至若營鎭之所移來一千二百七十四名。初不互換。別增額數者。還送營鎭。使之各自充定。如庚子以前之式。則民間之疾痼少息。科外之徵債可祛。且以營鎭言之。則旣不別括他丁。各以營底鎭底之人。按故而充額。則在營鎭。不過仍舊貫而已。少無繹騷之端。便宜之策。無出於此。臣聞右道所管之櫓軍。不使地方官充定者。亦例也。固城。以統閫之營下邑。初無干涉於代頉之規。統營如此。鎭浦可知。一道之內。左右何異。仍念營與鎭。俱以海防之重。置在浦港之上。則櫓軍之名。亦爲其使船而設也。當初以營鎭下居民簽額者。以其處濱於水。而手慣於楫故耳。雖平生無事之時。布置咫尺之地。然後可以赴急於呼吸之頃。今乃以所居稍左之農民。苟然充數。則其疎於操櫓。姑勿論。而猝當洋中有事之際。何暇招聚而駕海乎。自來設施。意實有在。此所以屬諸營鎭。而不責於本邑者也。今臣此言。非但爲萊民地。亦關海防軍制。乞令廟堂稟處焉。其次則手俵買米者也。本邑之今年災荒。挽近所無。秋獲纔畢。甁罌已罄。一隅海陬。地狹人多。雖在常年。不稼不穡。損價貿糧者。十常五六。今歲則隣邑均被歉荒。各閑其穀。不出其境。手持錢貨。賣買路絶。從前如此之時。倭館入給之米。私相買取。名謂手俵。賴是而爲飢民生活之道。蓋手俵云者。開市時。館倭與萊民。以雜物互相交易之際。倭人若不能卽給原價。則預賣館中應給之米。折價成手俵以約。及至入給之時。持手俵受出厥米。蓋以預買之故。米價頗歇。不無餘利。此與京貢物年條之賣買。其例一也。年前金悌行之爲本府府使時。手俵預買。官榷其利。民不得聊賴。故柳戅狀請防禁官買之禁。事面當然。竝與民買而防之者。殆亦矯枉而過於直者也。且以事理言之。入給之公本則手俵賣買。元無防塞。而獨於民食所關之米條而一切禁斷者。亦未知何所據而然也。自臣莅任之後。本府民人。依前買米事。屢次呼訴。而旣已防禁。不可擅許。故泯默至今矣。目今年事。如是饑荒。民情又甚遑急。雖斗穀粒米。有利於民。則其將方便周章之不暇。況此流來應買之舊例乎。臣意則自今嚴立科條。官長則絶不得犯手預買。民間則許令如例賣買。以爲救荒之一助。可也。今此二條所陳。一則救邊民倒懸之急也。一則爲飢民賙救之道也。此在朝家一番指揮間事。而別無更張難行之端。伏願聖上。恕愚臣僭枉之罪。察邊土切要之務。亟下臣章。從長覆奏焉。臣無任云云。答曰。省疏具悉。所陳弊瘼。令廟堂論理稟處。
정조 5년
行都承旨嚴璹齋宿。右承旨徐有防齋直。右承旨趙時偉齋直。左副承旨金宇鎭齋宿。右副承旨鄭志儉齋宿。同副承旨徐鼎修齋宿。注書趙興鎭齋宿李祖承齋直。事變假注書趙衍德仕。
정조 5년
大駕入璿源殿後。奎章閣政院玉堂藥房口傳問安。答曰。知道。
정조 5년
事變假注書李敏采遷轉。代以趙衍德爲事變假注書。
정조 5년
傳于金宇鎭曰。守令邊將復職初入仕竝留待。
정조 5년
又傳于曰。宜開進身之路。吏曹參判金文淳罷職傳旨。爻周。
정조 5년
傳于徐有防曰。左承旨馳詣永禧殿。左副承旨馳詣景慕宮。奉審摘奸以來。
정조 5년
金宇鎭啓曰。兼兵曹判書蔡濟恭。昨違召命。今日又不出肅。事甚未安。命召傳授。一時爲急。卽爲牌招。何如。傳曰。允。
정조 5년
又啓曰。兼兵曹判書蔡濟恭。再牌不進。推考傳旨。今方捧入。而特敎申飭之下。如是違牌。不卽膺命。事體所在。誠極未安。命召傳授。一時爲急。望筒節目。不容少緩。所當更請牌招。而係是一日三牌。何以爲之。敢稟。傳曰。事體所在。極爲未安。更卽牌招。牌去來各別申飭。
정조 5년
傳于金宇鎭曰。軍兵去就。尙不擧行。紀律所在。萬萬寒心。兵曹判書蔡濟恭記過。
정조 5년
又傳于曰。事關師律。故不得已記過矣。今則旣已肅謝。軍兵去就。可以擧行。且輔國重臣體重。兼兵曹判書蔡濟恭記過。蕩滌。
정조 5년
金宇鎭啓曰。摠戎使李柱國。時無職名。令該曹。口傳付軍職。何如。傳曰。允。
정조 5년
以典獄主簿張弼漢。造紙別提玄光國拿處傳旨。傳于金宇鎭曰。分揀。
정조 5년
徐有防。以吏曹言啓曰。今此仁明園正朝祭獻官有頉代。老病公故外。實無推移塡差之道。不得已以行副護軍李邦一。改付標以入之意。敢啓。傳曰。知道。
정조 5년
徐鼎修。以戶曹言啓曰。黃海監司李敬養延安田畓改換事狀啓。據判付內。收租案磨勘後。改換田畓。以小米作大米。果有前例乎。令該曹。詳考草記事。命下矣。取考文書。則各邑田畓中。雖有反田反畓事。而此乃年分狀啓時。從實釐正者。收租磨勘後。元無改換田畓小米作大米前例之意。敢啓。傳曰。知道。
정조 5년
趙時偉。以兵曹言啓曰。來壬寅年新造信符。當爲分給各處。而取考今年啓下別單。則信符八百五十介內。工曹書寫一介。典涓司書員一介減省。禮曹書寫一介。以甘結使令換給。奎章閣使令十介。軍士二介。延祜宮守僕一介。孝徽宮守僕一介。司饔院庫直一介。尙衣院庫直二介。使令四介。議政府軍士二介。備邊司房直二介。軍士一介加數造給。都合八百七十四介。單子修整以入之意。敢啓。傳曰。知道。
정조 5년
徐有防。以內醫院官員。以都提調意啓曰。臘劑加定牛黃裁減便否。令本院。往復該曹稟處事。命下矣。本院元貢牛黃一百九十三部。臘牛黃七十八部。以此計量於一年排用及臘劑所入。則近來每年排用最多之數。猶不滿百部。臘劑應入。亦不滿一百二十五部。互相推移。則雖不加定。綽有餘裕。當初該曹之裁減。儘有意見。而今又依下敎。往復該曹。則所見與前無異云。加定牛黃二十二部。仍爲裁減。何如。傳曰。允。
정조 5년
趙時偉。以司僕寺內乘。以一二提調意啓曰。今日齋宿出宮時。本寺正當爲進與差備。而正洪秉聖差祭。無以進參。今姑改差。其代。卽令該曹。口傳差出。以爲差備之地。何如。傳曰。允。
정조 5년
吏曹口傳政事。司僕正奇彦鼎。
정조 5년
趙時偉。以刑曹言啓曰。昨日動駕時。全羅道全州居梁大平。擊錚於衛外。故取考其原情。則乙未年分本營主人之役。京人李弘逵。先受其役價米七十八石而放賣。故其父致蕃。全然不知。給價千餘兩買得矣。其翌年。元貢革罷。而弘逵所受之米。亦爲替徵。凡貢物。未受價而革罷。則例爲還推本價。故呈狀本曹。則只以弘逵所受米價。折半百餘兩徵給。其外不復推出。實爲至冤云矣。此事因致蕃呈狀前前參議臣李義寬。有所査處。今參議臣申應顯。意見參差。決折屬耳。前後雖似不同。聽理皆務公平。則以此稱冤。至煩呼籲。民習誠甚可痛。原情旣是四件事外。自當在勿施之中。而其猥越之罪。照律勘處。何如。傳曰。允。
정조 5년
又以刑曹言啓曰。因尙州居童蒙金古宏。擊錚原文案。更加詳閱。如有求生於必死之端。論理草記。否則置之事。命下矣。金古宏十朔之內。四次鳴籲。誠甚猥越。而特蒙欽恤好生之至仁。曲加矜憐。至令臣等。求生於必死之中。臣等仰體德意。取其原案。詳細考閱。則古宏父兌寶。打殺朴貴乭。情節畢露於初覆之檢。已具於看證之招。雖渠抵賴之說。亦云以長作木。打其膝脛云。則蓋亦有掩諱不得者。前後七年之間。累經同推。別無他語之可以自明者。則到今以其子爲父之言。有難曲恕。而第不無一二可言者。殺獄斷案。詞證最緊。今此金兌寶初覆檢看證。皆以貴乭之雇奴梁卜才懸錄者。已非公證。若如卜才之言。果以抹木。打䐉打肋。則抹木。非細弱之物。䐉後。乃要害之處。大可以卽地致命。小亦可以破折血流。而以屍帳觀之。則䐉後傷處。不過曰皮脫微陷。雖以卜才之言見之。貴乭被打之後。出立門外。乃曰若是被打。寧不如死云云。則其時貴乭之氣息。不至於致死。可以推知。況其䐉後傷處。右邊則曰柔軟。左邊則曰堅硬云者。亦恐非抹木被打之傷㾗。以此論之腦後傷痕。旣甚糢糊。卜才一人外。無他公平作證之人。凡此數段。俱涉可疑。今以古宏爰辭。有所居村坊近百戶相鬪之時。不爲夜深云。則許多隣比之中。豈無參見可問者乎。事非久遠。則必有詳悉事情之人。而遠外獄情。只憑文案。有難遙度。若令本道道臣。更行査覆。則或有端緖之可以鉤得者。臣等愚淺見。不出於斯。敢啓。傳曰。依此爲之。
정조 5년
又以刑曹言啓曰。罪人安道規。依下敎。全羅道靈巖郡還發配所之意。敢啓。傳曰。知道。姑爲保放。過初三日後發配。
정조 5년
又以義禁府言啓曰。平安都事邊得翰。拿囚之意。敢啓。傳曰。旣命藏牌。何必滯囚。本職汰去後放送。
정조 5년
又以備司言啓曰。兵曹參議尹冕東上疏批旨內。附陳關防諸條。時原任大臣將臣。爛加消詳。各具意見。以草記稟處事。命下矣。領敦寧府事李溵以爲。今騎堂疏論關防諸條。纖細精透。上下屢千百言。有非如臣茫昧朽鈍者。所可長短於其間。若使勉强臆對。則不幾歸於不誠實之科乎。臣亦嘗忝叨沁都。前輩之眷眷致意於陰雨之備。靡不曲至。燦然可觀。而臣本乏經綸。初未嘗以利害得失。講究于中。今何敢別創意見。仰復明問。而第今我殿下。以天縱之聖。懋風動之治。德化旁達。四方寧謐。西塞之桴鼓無聞。南溟之鯨濤不起。以鞏太平萬世之基。則關防之地。無所事乎備禦之策。此賤臣所以仰祝於聖朝者也。但有一事可以仰對者。關防城池。不足言。戰守器械。亦不足論。從古成敗之數。惟在得人而已。以本朝已事言之。丙子非無器械之利。而金慶徵守之則無救於覆敗。壬辰不待城池之儉。而李舜臣將之則輒爲之勝捷。以此論之。國家長策。在人之能否。不在城池之儉。器械之利。當此昇平之日。旣無疆域之虞。又況諸路告歉。財力匱竭。目下所當務。恐莫先於賙恤饑窮。務得人和。人和則地利。亦在其中。從今以往。幾百年之後。脫有不幸。而苟得其人而禦之。則城池器械。有不足慮者耶。愚賤之見。只止於此。惶恐惶恐云。行判中樞府事鄭存謙以爲。沁都之有舟師戰船。卽移設增置之制。餘力之不能及鎭堡。固其勢也。列鎭之置戰船。今此疏陳。儘有意見。而浦戶漁採之類。殆無軍籍外漏丁。沿海各鎭。又皆藩籬外垣。不可以移彼而充此。則十二鎭堡之遍置舟師。行有不得鎭堡中。亦自有緊歇緩急之別。只就其最關要害。合有措置處。令守臣。審其形便。察其事勢。有可以方便設置之道。論理狀聞。商確稟處。長垣之防岸。其說有據。而故相臣金錫胄。倣中朝遼薊海防之制。列築墩臺於岸上。其後築內城於府治。繼此而有四十里外城之石築。今則沿城繼築。又是已定之式。此是長垣之築。有難竝議垣內之守。所陳諸條。係是築垣以後事。不須枚論。惟是種樹一條。行之易而收效長。每年種枳。本有節目。更加申飭。兼植雜木。以爲成抹遮蔽之資。至於守城之方。或有可以預備者。或有可以臨機取辦者。此則惟在守臣之講究料度。便宜擧行。條論火器中。如一窩蜂造化炮製給事。已有本府之造置。至登入啓別單。不必更造。而雖其器械之已措備者。分付守臣。使之繕修肄習。恐似合宜云。領中樞府事金尙喆。行判中樞府事鄭弘淳。行判中樞府事李徽之。病不收議。訓鍊大將具善復以爲。臣則己亥年奉命。遍審江華及喬桐形便。備論於書啓中。而大抵。江都則處於中央。爲要衝之第一保障。而永宗在其南。爲三南水路之初入。喬桐在其北。爲兩西海程之初入。京城之關防。無過於此。故臣之書啓。以統禦營則移屬江都。水使則依前仍置。節制列鎭之意有所論列者。蓋以此也。今此兵曹參議尹冕東疏論諸條。深得關防利害。而所論長垣。卽是土城之謂也。本島幅圓廣大。周回殆二百餘里。昔之淤泥。今爲平陸。故不得不爲石築之議。分年繼築而石城。則址垈不廣。補築不堅。今年所築。明年還頹。暴殄財力。徒勞無益。今若依兵議疏論。就其未築處。廣其址垈。蒸土爲築。而高設女堞。則雖有濕氣。必無崩頹之慮。且以石城百步之所費。可築長垣四五百步。而其於防禦外寇。則無異石城。其所論。儘有意見。至於十二鎭堡設置舟師之論。亦甚得宜。然統禦營軍制。姑未得整齊措置。則鎭堡之舟師。似難輕議。其餘十一條。多有守城禦敵之要道。而此則環一島築城。然後始可以次第設施。姑不敢論列云。摠戎使李柱國以爲。沁都形便。臣未目見。今不可指陳利害。而第以兵曹參議尹冕東疏中論之。築以長垣。遍設戰船。固是守備之要道。而爲兵家之長策。豈不誠好。但設置之方。不得其便。則亦可謂不得行也。十二鎭堡設置舟師則能櫓射炮之名色。少不下一船八十餘人。而目今軍丁。亦無異龜背刮毛。況此無前軍額。將何以搜出乎。此所謂知其好而難於行者也。海夫鮑漢之論。亦自有理。而皆非閑遊漏丁。而原係軍籍者。雖欲搜括。恐無其策。似難輕議設施。臣意則以爲沿海諸邑之。浦戶漁氓。或有屬於陸軍者。陸軍之不習水手者。亦有屬於舟師者。隨其所長。而相換充定。則以此易彼。元無失額之弊。而實爲兩便矣。且外城之築。已有朝家之定制。逐年繼築。此亦一長垣也。今若捨此而設彼。則未知垣勝於城。至於種枳植木事。故奉朝賀臣元景夏。爲留守時。已有疏陳定式。自月串鎭。至於昇天堡。每年使鎭將。播種枳實。而種子則自三南。年年來納。法意甚好。而近來中廢不行云。此則更加申飭。使江都各鎭。勤種枳樹。廣可四五十步。蒙密成林則其爲捍禦之道。猶勝於土垣也。其他備禦之方。亦在居留之臣。看審形便。隨處措置之如何。而治兵之要。不在於多寡。守城之方。亦不在於險阻。鍊習其卒伍。精銳其器械。實合於綢繆之策云。禁衛大將李敬懋以爲。今此條陳中十二堡戰船及舟師設置事。統禦合營後。實係時急之政。而事力軍需。恐難猝辦。海岸長垣事。乾濠種樹與品字地網等坑事。意非不美。而不但事功之浩大。島中土貴之地。環城民田。將無餘地。空心敵臺事。苟究制樣。本意則無異雉城。恐不必別設。城內乾濠及內托。恐非急務。軍廠事。城內如有堡樓。則亦不必別設。門內重城。恐未知得宜。穴門之制。意在防火。亦似可行。而其外木女墻懸簾飛石松明司釜火具等事。俱係守城要法。摠以論之。惟在居留之臣。審察形便。量度事力。取捨進退之得宜。恐不可局外臆對云。臣命善以爲。昇平日久。恬憘成風。陰雨之策。擔閣一邊。此實當今之痼弊。而兵曹參議尹冕東。以一介書生。上下談論於武事戎備之間。其所陳列。殊甚根據。臣竊爲之歎賞。第其條件雖多。摠以論之。不過曰鎭堡之戰船可設也。海岸之土垣可築也。其餘只是守城之具也。十二鎭堡之遍設戰船。意則是矣。言則易矣。而其奈目下事力之猝難經紀。何哉。諸臣之議。皆以舟師之無以充額爲憂。而臣則以爲。舟師猶可充額。最難得者。船材也。各道松田。擧皆童濯。年例限滿之船。改槊改造之材。尙患不給。政有難繼之慮。則十二戰船之材。又將何處得來乎。兵議雖以一年一鎭。限以一紀爲言。合抱之松。非一年之可養。且一紀之間。許多戰防漕船。抛置不修。惟以造出鎭堡之船。爲務乎。長垣之築。訓將亦以爲可。而但聞海岸。古有土垣。中間變爲石城。分年繼築。仍成定制。今若自土而石。自石而土。則徒見其紛紜改築而已。畢竟費鉅功虧。無異道傍之作舍。曷若仍舊貫之爲愈乎。至於守城之制。守城之具。次第措置。自有用處。豈但江都爲然。外而關防。內而保障。何所不宜。而亦當鳩財而成之。量力而圖之。不合遽令設施。徒作紙上之空言。區區微見如此。伏候上裁之意。敢啓。傳曰。知道。事係關防。有難輕易決定。更觀前頭。以爲隨時矯弊之地。可也。
정조 5년
辛丑十二月二十九日辰時。上御誠正閣。左承旨左副承旨。率守令邊將出六初入仕復職人入侍時。左承旨徐有防。左副承旨金宇鎭。記事官李祖承。記注官金鳳顯。別兼春秋徐龍輔。雲山郡守林鵬翰。利城縣監陳盛漢。狼川縣監李趾采。平市署令權彝性。校檢金恒光。軍器寺主簿具善啓。元陵參奉李英漢。潼關萬戶金樂昭。梨津萬戶呂昌周。森森坡萬戶尹明德。在德萬戶朴弘德。龍津萬戶崔昌敏。乾原權管徐毅麟。黃拓坡權管李震秀。以次進伏訖。上曰。守令進前。有防曰。入侍。守令以下諸臣。皆令留在階上。以職次陞殿。而至於權管。則依昨日例。不爲陞殿乎。上曰。唯。雲山郡守林鵬翰。利城縣監陳盛漢。狼川縣監李趾采。平市署令權彝性。以次進伏。上下詢職姓名後。命退。宇鎭曰。光陵令崔宇觀。留待命下之後。徑先出去。事甚駭然。本院請推之外。無他可施之罰。何以爲之乎。上曰。推考。可也。出擧條有防曰。今日傳香時刻已過。而永陵獻官李命植。謂以昨日之本曹開坐。有欠致齋。屢度催促。終不入來開坐。旣非用刑。又已經宿。而尙不受香。事體所在。誠極未安。獻官李命植推考警責。何如。上曰。依爲之。出擧條上曰。兵判家。非城外則屢勤下敎。而尙不入來。誠極駭然。連爲催促。賤臣承命出。還入奏曰。方向金吾待命云矣。上曰。旣已記過。則固當卽爲入來。烏可待命。問其委節以奏。賤臣承命出。還入奏曰。問于敎鍊官則以爲記過下敎。已爲聞知。而猶在金吾。只竢重勘云矣。校檢金恒光進伏。上下詢職姓名後。命退。軍器主簿具善啓進伏。上曰。汝以何軍門。爲是職耶。善啓曰。以都監敎鍊官。爲軍器主簿矣。元陵參奉李英漢進伏。上下詢職姓名後。命退。潼關萬戶金樂昭進伏。上曰。久勤爲幾何。樂昭曰。十朔矣。上曰。然則久勤冊。何以八朔懸註乎。樂昭曰。以日計之。則不過八朔餘矣。梨津萬戶呂昌周進伏。上曰。爲念禁軍之勤苦。必以好窠差遣。而以今番褒貶觀之。則居下者太半是禁軍。爾則將何以治鎭。以洗前人之愆耶。昌周曰。當竭心圖治矣。上曰。六事奏之。昌周誦奏六事。上曰。托公營私。是何意耶。昌周不能仰對。上曰。然則營字果何意耶。昌周曰。似是水營之營字矣。上曰。所對駭然。然而屢十年久勤。亦不可不念矣。命退。森森坡萬戶尹明德進伏。上曰。何營久勤乎。明德曰。江華鎭營久勤矣。在德萬戶朴弘德進伏。上曰。此以捕校爲之乎。有防曰。然矣。上曰。在德於爾。果何如。弘德曰。於臣爲好窠矣。上曰。在德屬於何邑耶。有防曰。明川地矣。龍津萬戶崔昌敏進伏。上下詢職姓名後。命退。又命權管。分立階上。乾原權管徐毅麟黃拓坡。權管李震秀。以次進前。上下詢職姓名。毅麟震秀以次奏對。上曰。何邑久勤乎。毅麟曰。臣則坡州久勤矣。震秀曰。臣則長湍久勤矣。命退。承史諸臣以次退出。
정조 5년
辛丑十二月二十九日申時。上詣摛文院。齋宿入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承旨鄭志儉。同副承旨徐鼎修。記事官趙興鎭李祖承金鳳顯。別兼春秋徐龍輔。以次序立訖。上具翼善冠袞龍袍。乘輿出協陽門。命兵判入侍。兵曹判書蔡濟恭進前。上曰。眞殿當先爲展拜。侍衛則留待於仁政門之意。預爲知委。可也。大駕至仁政門外。上曰。諸大臣方在祗迎所。明日。萬安門乘輿時入侍事。遣注書傳諭。賤臣承命出。上詣萬安門外降輿。仍詣璿源殿。自內行展拜禮訖。還詣乘輿所。時偉曰。俄有大臣明日入侍之命。而旣無省記。則留宿闕內。亦涉如何。諸大臣今方來待矣。上曰。入侍。領府事金尙喆。判府事鄭存謙。領議政徐命善。右議政李徽之。以次進前。尙喆等曰。新年隔宵。而聖體康寧。克伸誠孝。臣等不勝區區欽頌之忱矣。上曰。領相與領府事。年歲則稍間。而衰老似反甚矣。命善曰。誠如聖敎矣。臣則衰朽無餘。而領府事則强健自如。不可以年齒相較矣。命尙喆等先退。上曰。兵判進前。濟恭進前。上曰。今日卽除夕。軍兵勞苦。不可不念。大駕入齋宿所後。鎗劍軍除褾信。卽爲解嚴出送。而明日還宮時。勿爲待令事。分付。可也。上仍詣摛文院齋宿所。諸臣問安訖。上命軍兵饋粥。三更一點。上乘輿。詣殿門外降輿。入璿源殿。自內行禮訖。還詣殿門外乘輿。至協陽門。命時偉曰。再明日犒饋時。坡州牧使李儒敬。卽令來待。而伊日侍衛。如有雲劍。則以今日雲劍。仍行。可也。大駕入協陽門。還內。諸臣問安訖。以次退出。
정조 6년
行都承旨嚴璹藥院進。左承旨徐有防坐。右承旨趙時偉坐直。左副承旨金宇鎭坐。右副承旨鄭志儉坐。同副承旨徐鼎修坐直。注書趙興鎭仕直李祖承仕。事變假注書趙衍德仕。
정조 6년
上在昌德宮。停常參經筵。
정조 6년
大殿王大妃殿惠慶宮中宮殿。政院玉堂朝廷二品以上六曹堂上兩司長官奉朝賀單子問安。答曰。知道。
정조 6년
傳于徐鼎修曰。諸承旨入侍。
정조 6년
以戶曹歲饌別單備忘記。前判書黃景源。卽原任閣臣。元歲饌外。加給米石。以示優施之意。
정조 6년
以戶曹歲饌別單備忘記。領府事家鶴城君家。元歲饌外。今日內加數傳致。仍使郞官。存問後以奏。
정조 6년
傳于趙時偉曰。初三日出宮門路。以協陽門爲之。親押處所以仁政殿爲之。
정조 6년
以香室祈穀大祭★押單子。傳于趙時偉曰。親押。
정조 6년
傳于趙時偉曰。親押以出宮時爲之。
정조 6년
傳于徐有防曰。明日門路。以賓陽門爲之。
정조 6년
傳于趙時偉曰。有頉在外摠管許遞。前望單子入之。
정조 6년
傳于徐鼎修曰。副摠管許遞之代。俄有口傳差出之命。以前望單子入之事。誤傳當該司謁推考。卽令該曹。口傳差出。待下批牌招察任。寶劍望仍卽修整以入事。分付。
정조 6년
兵曹口傳政事。以鄭一祥李鎭翼爲副摠管。
정조 6년
傳于徐鼎修曰。坐直承旨入侍。
정조 6년
備忘記。每年歲首。犒饋擧行。專在宣傳官。而苟艱特甚。承傳宣傳官李儒敬仍任。
정조 6년
傳于趙時偉曰。坡州牧使口傳差出。
정조 6년
吏曹口傳政事。坡州牧使許冥。
정조 6년
傳于徐鼎修曰。坡州牧使當日辭朝。
정조 6년
以兵曹節目。傳于徐鼎修曰。留營置之。
정조 6년
備忘記。觀此戶曹歲饌別單。南部有前行同中樞鄭二天之名。而年爲百有十一歲矣。曾在先朝。每命入侍賜饌。予所目擊。此人之至今無病。豈不稀異。其在尊高年之義。不可無優恤之擧。加資似已準資。資窮則歲饌加給。子枝之營校收用人。近來隨行與否。問于訓局以啓。
정조 6년
吏曹口傳政事。司僕正洪秉聖。
정조 6년
徐有防。以禮曹言啓曰。太廟歲首展謁日。一體展謁於永禧殿。而酌獻禮當次之年。則歲首展謁。只行於太廟事。曾已定式矣。今年卽永禧殿酌獻禮年次。今番太廟展謁時。永禧殿展謁之禮。不爲磨鍊之意。敢啓。傳曰。知道。
정조 6년
徐鼎修。以禮曹言啓曰。太廟歲首展謁吉日。以春享前擇入。景慕宮歲首展拜吉日。以同日磨鍊以入事。命下矣。卽令日官推擇。則今正月初五日初七日初八日。俱有拘忌。初六日爲吉云。以此日定行乎。敢稟。傳曰。以此日爲之。
정조 6년
又以禮曹言啓曰。太廟歲首展謁吉日。以何間推擇乎。敢稟。傳曰。以春享前擇入。
정조 6년
又以禮曹言啓曰。景慕宮展拜。每於孟春孟秋取稟事。定式矣。今番展拜吉日。以何間推擇乎。敢稟。傳曰。宗廟展謁後。以同日展謁磨鍊以入。
정조 6년
徐有防。以禮曹言啓曰。製述文臣被抄人中。年滿五十一歲人員。專經文臣年滿四十一歲人員。竝依例減下後。別單書入。御覽官案。亦爲改修正以入之意。敢啓。傳曰。知道。
정조 6년
又以禮曹言啓曰。今此正朝陳賀。諸道所封箋文。開拆看審。則洪忠兵使元厚鎭箋文紙品。最爲麤劣。殊欠敬謹。推考警責。何如。傳曰。勿推。
정조 6년
趙時偉。以兵曹言啓曰。今正月初三日社稷擧動時。本曹補把京畿驛馬十五匹。依例入把之意。分付本道。何如。傳曰。知道。
정조 6년
又以兵曹言啓曰。今正月初三日。大駕詣社稷。祈穀祭省牲省器時。以何營軍兵隨駕。何營軍兵留陣。而禁軍馬步軍幾番幾哨磨鍊乎。敢稟。傳曰。依初下敎擧行。
정조 6년
又以禁衛營言啓曰。依武藝別監都計劃單子判付技藝左右番居首裵萬根姜世文處。各木綿二疋布二疋。之次馬象箕。崔道興處。各木綿一疋布一疋分給之意。敢啓。傳曰。知道。
정조 6년
徐鼎修。以司僕寺內乘。以一二提調意啓曰。明日出宮時。本寺正。當爲進輿差備。而正奇彦鼎在外。無以進參。今姑改差。其代卽令該曹。以在京無故人口傳差出。以爲差備之地。何如。傳曰。允。
정조 6년
壬寅正月初一日辰時。上御誠正閣。諸承旨時原任閣臣右參贊同爲入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承旨鄭志儉。同副承旨徐鼎修。記事官趙興鎭李祖承。記注官金鳳顯。別兼春秋徐龍輔。提學兪彦鎬。行副司直鄭民始徐浩修。直提學沈念祖。直閣金載瓚。檢校待敎鄭東浚。右參贊徐有隣。以次進伏訖。上曰。今日卽元朝也。適有小饌。特召卿等。須分食。可也。命賜饌。上曰。諸臣今日。又得一齒。其各奏年歲也。璹彦鎬等。以次奏對。上曰。知申之年。爲最多乎。有防曰。然矣。念祖曰。御製永禧殿懸板。當於何日奉詣乎。上曰。今日筵退後。卽爲奉詣。而二直提學陪往後。仍爲申退。可也。志儉承命出。命退。諸臣以次退出。
정조 6년
壬寅正月初一日未時。上御觀物軒。坐直承旨入侍時。右承旨趙時偉。同副承旨徐鼎修。記事官趙興鎭。兼春秋曺喜有金鳳顯。以次進伏訖。上曰。坡州牧使望筒。以口傳擧行乎。時偉曰。俄聞政色吏言。則亞銓以情勢不得擧行。故方往復於三銓。將擬入云矣。上曰。旣有亞銓。則三銓之口傳擧行。有前例云耶。時偉曰。長亞銓有故。然後三銓始擧行云矣。上曰。坡州牧使望。催促擬入。喜有承命出。時偉曰。初五日朝參。出宮門路。以何門擧行乎。上曰。當臨時下敎矣。命退。承史以次退出。
정조 6년
壬寅正月初一日二更。上御誠正閣。同副承旨入侍時。同副承旨徐鼎修。記事官趙興鎭。兼春秋曺喜有金鳳顯。以次進伏訖。上命書傳敎曰。囊以荒政莫如豫講。勅諭設賑三路。三路牧守。未知能有以奉承予意否。救荒之道。亦惟曰及時而已。故曰。食哉惟時。每年元朝。輒下勸農綸音者。蓋欲其及時而豫爲之勅也。勅雖勤而效未著者。豈非爲牧守者。視作故常。行會之到營到邑。特不過一番看過。一番知委而止。初不肯十分費心。十分用力而然歟。今日。今年之元朝也。予又誠心勅諭。若其奉行之誠與不誠。是在牧守。嗚呼。命我衆人。庤乃錢鏄。導趨時也。嗟嗟保介。維暮之春。懼失時也。古昔勸農之政。苦是勤也。而其所以勸之者。不但在於辰告申布。以率其不昏作勞者。必也趁其艱而助其力。曲爲措置。多方成就。然後始有效耳。今夫農之耕播鉏耘。莫不有時。一或愆違。無望有秋。而蔀屋之下。生理至艱。欲耕而無農牛。欲耘而乏鎡器。人皆服役。我獨斂手。乞借不得。愁歎無奈。則若是者苟非牧守勅其掌任。諭其隣里。俾有以相資互須。其何以及乎。又或乞牛於東。借器於西。傭賃略備。田功可卽。而甁罌俱罄。炊煙幾絶。旣無可食。又無可播。則若是者苟非牧守詳察其虛實。斟量其多寡。分等給還。間行賑貸。亦何以及時乎。至若雨水已降。稂莠已茂。一日不播。將致乾涸。二日不耘。必就荒蕪。而于斯時也。爲牧守者。不惟不勸。乃反沮撓。力役而奪之。推捉而妨之。則其爲害農。又豈特水旱蟊賊比哉。顧今春已及矣。農已始矣。嗟。我民命。亶係是時。眷彼西疇。實勞憂思。況昨年穡事。三路旣告凶歉。他道亦未登稔。今又不熟。則民將。若何。災祥雖曰由天。畬穫實亦在人。勸農之政。烏可少忽。且農歲之勸農易。而荒年之勸農難。以其宿食之有無殊耳。若不孜孜胥勸。何冀穰穰收效。玆予不憚煩複。敷此十行。咨爾方伯守令。其各竭誠奉行。予言之所及。特其大者。其所未及。亦皆周詳審察。利無小而不擧。害無細而不祛。期於所謂曲爲措置。多方成就。俾有實效。以副分憂。若其所以布德而究惠。則在於旬宣字牧之臣。辦得一個實心耳。苟無實心以期實政。而徒區區於期呼追集。紛紜督責。要以應文塞責。則古人所謂是乃妨農。何名爲勸者。不幾近之乎。嗚呼。邈矣畎畝。雖難周察。考厥勤慢。自有賞罰。毋曰故常。另加惕念事。下諭于八道道臣兩都留守處。命退。承史以次退出。
정조 6년
行都承旨嚴璹藥院直。左承旨徐有防坐。右承旨趙時偉坐。左副承旨金宇鎭坐直。右副承旨鄭志儉坐。同副承旨徐鼎修坐直。注書趙興鎭藥院直李祖承仕直。事變假注書趙衍德仕。
정조 6년
金宇鎭啓曰。明日大駕詣社稷後。王大妃殿惠慶宮問安。何承旨進去乎。敢稟。傳曰。左副承旨進去。
정조 6년
傳于金宇鎭曰。禮房承旨入侍。
정조 6년
傳于金宇鎭曰。明日早食後。出宮軍兵。晩食前聚會事。分付隨駕營。
정조 6년
以吏曹參議沈念祖牌不進罷職傳旨。傳于金宇鎭曰。只推。
정조 6년
徐鼎修。以義禁府言啓曰。明日擧動時。各差備都事。當爲備員。而都事李養遠。與同義禁洪良浩。有親査應避之嫌。令該曹口傳相換。都事李趾采遷轉之代。亦令該曹口傳差出。以爲分排之地。何如。傳曰。允。
정조 6년
壬寅正月初二日辰時。上詣春塘臺。親臨犒饋入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承旨鄭志儉。同副承旨徐鼎修。記事官趙興鎭李祖承曺喜有。記注官金鳳顯。以次序立訖。上具翼善冠袞龍袍。乘輿出賓陽門。仍詣春塘臺。降輿陞座。兵曹判書宣傳官。以班次先行參現禮。上曰。三班軍兵。未及參現。徑先開門。事係紀律。極爲駭然。次知敎鍊官記過。時偉曰。宣傳官擧行。極爲稽忽。一體記過。何如。上曰。唯。各班軍兵行參現禮訖。時偉跪告行犒饋禮。上曰。日氣陰曖。多有雨意。展布趁卽爲之。又命宣傳官李儒敬曰。日氣如此。擧床撤床節次。若依例爲之。則軍兵易致霑濕。不可不念。撤床樂仍繼。擧床樂爲之事。分付。又命儒敬曰。犒饋必須均分。毋致遺漏。可也。犒饋訖。時偉跪告成禮。上乘輿。至靑陽門前路。命宣傳官下敎于軍兵曰。得無一人遺漏之弊。而皆爲醉飽乎。軍兵齊聲奏曰。已皆飽食。無遺漏之人矣。駕至銅龍門前路。上曰。左列挾輦軍。只是三數人而已。事之駭然。莫此爲甚。當該挾輦將拿入。上曰。挾輦將誰某乎。時偉曰。權璹云矣。少頃拿入挾輦將權璹。上曰。師律雖曰解弛。挾輦旣有所重。則以四五名待令者。果何故耶。璹對曰。此非元定挾輦軍。故行陣之際。易致失伍。犯此罪科。實無可達之辭矣。上曰。身爲挾輦將。委罪挾輦軍。極爲無狀。此非用棍之時。姑爲拿出。仍命駕前下敎曰。挾輦將權璹。先汰後拿。上入協陽門還內。承史諸臣問安訖。以次退出。
정조 6년
壬寅正月初二日未時。上御觀物軒。禮房承旨入侍時。左承旨徐有防。記事官趙興鎭。兼春秋金鳳顯。別兼春秋鄭東浚。以次進伏訖。上曰。兵判昏眩之症。其間何如耶。有防曰。俄者連聞。則姑無動靜云矣。上曰。寒朝飮酒。似是痰塞而氣昏之致也。有防曰。然矣。上曰。今日卽亥日也。俄欲頒囊。政府中樞府六曹郞廳。使之來待。時任三司。皆令牌招矣。果皆來待耶。有防曰。祿事則皆已待令。而三司六曹郞官未及待令矣。上曰。亥子囊頒賜。卽國朝故事而中間廢。而不行昨年。予始復舊。而囊子未及多造。不得廣頒矣。今年則特依古例。令尙方多造以入。欲依例頒賜矣。有防曰。聖上克體國朝盛事。昨今年有頒囊之盛擧。不勝欽仰矣。仍命讀公事。有防讀奏訖。命退。承史以次退出。
정조 6년
行都承旨嚴璹藥院直。左承旨徐有防坐。右承旨趙時偉坐。左副承旨金宇鎭坐直。右副承旨鄭志儉坐。同副承旨徐鼎修坐直。注書趙興鎭仕李祖承病。假注書趙衍德藥院直。事變假注書未落點。
정조 6년
大駕詣社壇。省牲省器入幕次後。奎章閣政院玉堂藥房口傳問安。答曰。知道。
정조 6년
傳于鄭志儉曰。侍衛軍兵毛具。
정조 6년
傳于徐有防曰。承旨入侍。
정조 6년
吏曹口傳政事。以洪益烈爲禁府都事。禁府都事李養遠。長興奉事朴彝源相換。
정조 6년
傳于鄭志儉曰。弘文提學待明朝牌招。
정조 6년
注書李祖承病。代以趙衍德爲假注書。
정조 6년
壬寅正月初三日辰時。上詣社稷。擧動入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承旨鄭志儉。同副承旨徐鼎修。記事官趙興鎭李祖承曺喜有。記注官金鳳顯。以次隨駕。上具遠遊冠絳紗袍。乘輿出協陽門。詣仁政殿月臺。通禮跪告降輿。上降輿詣板位。有防跪進祝文。上親押訖。通禮跪告乘輿。上乘輿。詣仁政門外乘輦所。通禮跪告降輿乘輦。上乘輦。上曰。吏曹口傳政事。何其遲滯也。有防曰。口傳非次堂擧行之事。故參議沈念祖。方欲陳疏云矣。上曰。旣有下敎。則焉敢若是。仍命書駕前下敎曰。吏曹參議推考。口傳卽爲擧行。駕由敦化門。至鍾街。命時偉進前曰。衛外擊錚。在所當禁。而至於今日擊錚處。則距衛外稍間。且衆人叢中。不必察飭。而羅將之攔入推捉。極爲駭然。仍命書駕前下敎曰。當該都事拿處。上曰。宣傳官傳命時。擧措駭然矣。命書駕前下敎曰。承傳宣傳官具綜汰去。駕詣社稷大門外。通禮跪請降輦乘輿。上降輦乘輿。由大門入大次。諸臣口傳問安訖。上具冕服。出大次。璹進圭。上執圭。由東門詣壇所。行省器禮訖。出東門詣省牲所。仍行省牲禮。上曰。禮判進前。禮曹判書金魯鎭進前。上曰。社壇春秋二享及親祭外。皆是中祀。則陳而不作。仍用大享齋戒。有違典禮。此不可不一番釐正。卿須消詳稟處。可也。魯鎭承命而退。上還詣大次。時偉曰。御幕次咫尺之地。有持食床攔入之擧。事極駭然。禁喧郞廳若能檢飭。豈有此事。本院請推之外。無他可施之罰。何以爲之乎。上曰。拿處。可也。出擧條上曰。禁喧郞廳誰也。有防曰。徐美修云矣。命書駕前下敎曰。當該禁喧郞廳拿處。少頃。上出大次。通禮跪告乘輿。上乘輿。出大門詣乘輦所。通禮跪告降輿乘輦。上降輿乘輦。駕至鍾街前路。命時偉進前。書傳敎曰。初六日展謁。先詣宗廟。次詣毓祥宮。次詣景慕宮。該房知悉。駕至敦化門下敎曰。出標信各軍門軍兵。卽爲解嚴。駕由敦化門。詣乘輿所。通禮跪告降輦乘輿。上降輦乘輿。入協陽門還內。諸臣口傳問安訖。以次退出。
정조 6년
壬寅正月初三日酉時。上御誠正閣。左副承旨入侍時。左副承旨金宇鎭。假注書趙衍德。記事官曺喜有。記注官金鳳顯。以次進伏訖。上曰。明日下直守令邊將。令吏兵曹懸錄以入事。分付。喜有承命出傳。上曰。同副承旨入侍。賤臣承命出。與徐鼎修偕入進伏。上曰。三處展拜後還宮。似當侵夜矣。鼎修曰。近來日勢稍長。似無侵昏之慮矣。宇鎭曰。關北湖南所送空名帖。安寶後可以下送矣。上曰。明日自政院以爲安寶。而承旨看審。以十張式踏下。可也。上曰。今此亥子日薰炬頒囊。卽是古例。而究其義則祛螟螣之意也。宇鎭曰。臣聞老農言。則鄕外田民。擧皆爇火逐災云矣。上曰。二月初一日亦有祛災祈禳之事。而肅廟朝會有此事矣。宇鎭曰。然矣。命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨趙時偉坐。左副承旨金宇鎭坐。右副承旨鄭志儉坐。同副承旨徐鼎修坐直。注書趙興鎭仕李祖承病。假注書趙衍德藥院直。事變假注書未落點。
정조 6년
上在昌德宮。停常參只晝講。
정조 6년
鄭志儉啓曰。弘文提學李命植牌不進。推考傳旨今方捧入。而特敎之下。如是違牌。不爲膺命。事甚未安。更卽牌招。何如。傳曰。允。
정조 6년
又啓曰。弘文提學李命植。旣已承牌。藝文提學徐浩修。一體牌招。以爲同參考試之地。何如。傳曰。允。
정조 6년
傳于金宇鎭曰。同副承旨與弘文提學。持此題馳詣泮宮。儒生試取以來。
정조 6년
傳于金宇鎭曰。下直閫帥守令差使員及謝恩守令。竝留待。
정조 6년
傳于金宇鎭曰。留待閫帥守令入侍。
정조 6년
以嘉山郡守閔光升拿處傳旨。傳于金守鎭曰。不過飭勵。分揀。當日內下送。
정조 6년
傳于金宇鎭曰。禮曹謄錄郞廳入侍。
정조 6년
傳于金宇鎭曰。正言李家煥仍任前職。先入侍後謝恩。
정조 6년
傳于金宇鎭曰。科次入侍。諸承旨同爲入侍。
정조 6년
傳于金宇鎭曰。都承旨入侍。
정조 6년
以都監把摠望筒。傳于趙時偉曰。權璹只汰。挾輦將。此望筒勿施。
정조 6년
趙衍德陞付。代以金聲秋爲事變假注書。
정조 6년
金聲秋在外。代以李顯道爲事變假注書。
정조 6년
趙時偉。以兵曹言啓曰。今正月初六日。大駕詣宗廟展謁。詣景慕宮展拜時。以何營軍兵隨駕。以何營軍兵留陣。而禁軍馬步軍幾番幾哨磨鍊乎。敢稟。傳曰。訓局步軍十六哨。馬軍五哨。禁軍六番隨駕。禁御兩營留陣留營置之。
정조 6년
趙時偉。以御營廳言啓曰。本廳字內集春門南邊宮墻第一把守幕。去夜二更三點。燈燭失火。以致燃及圍排。雖已撲滅。亦卽修改。莫重警衛之地。有此失火之擧。事極萬萬驚駭。把守將別武士李尙龍。如果謹嚴把守。則豈有此弊。罪狀不可尋常處之。爲先汰去。待用刑嚴棍次。拘留臣營。集春營入直哨官河景世。旣在把守至近之地。別巡邏牌將哨官趙宗藺。且是字內檢察之人。則未然之前。俱不能致察。亦不可無罪。竝爲汰去。把守軍卒。待用刑從重決棍。而臣亦有不勤申飭之責。惶恐待罪之意。敢啓。傳曰。卿則勿待罪。他哨官竝勿汰。待用棍時決棍。該把將事依施。
정조 6년
又以御營廳言啓曰。去夜四更量。梨現洞近處。武藝別監李復元。本廳巡邏將卒處犯夜被捉。而係是掖屬。自下不敢擅便。何以爲之乎。敢啓。傳曰。飭敎截嚴。則又復犯禁。此亂民也。從當各別處置。爲先保放。仍令該廳。依訓將擧條定式事目施行。可也。
정조 6년
領府事金尙喆箚曰。伏以。三陽開泰。聖德日新。萬品迎禧。邦休日臻。岡陵之祝。星海之謠。八域含生。小大同情。以臣小須臾無死之願。區區蘄望之忱。實有倍於他時。安得無頌禱之一言乎。恭惟我殿下。以英明不世出之姿。奮皇王大有爲之志。御極當天。如日方中。寤寐圖治。政屬小國七年之期矣。一世之歸極。而舊烈克闡。百工之凝績。而新化方洽。文敎武衛。太平可期。猗歟豈不休哉。噫。行健不息。天道之常理。居安思危。人君之盛節。何可以目前之無事。或忽愼終如始之戒也。今殿下毋曰聖齡之方盛。而必軫保惜之方。毋曰聖學已高。而必篤緝熙之工。毋曰懲討之已行。而隄防之不可不嚴。毋曰壃場之粗安。而桑土之不可不豫。毋曰仁無所不包。而立紀綱則必擧直而錯枉。毋曰明無所不燭。而論治道則必審幾而察微。毋曰聖朝之無闕。而益恢其聽納。毋曰聖世之無棄。而益勉其疏蕩。朝有凝萃之效。人無虛僞之風。時像俗習。與歲俱新。治化之遍。若淑氣之條暢。旋轉之易。如斗柄之回斡。則此所謂萬物皆春。天下歸仁者也。宋臣范純仁之告其君。有曰。道遠者理當馴致。事大者不可速圖。人才以長育而成。君德以積累而大。通其變而使民不倦。神其化而使民不知。無象無爲。天下自安。此誠憂時愛君惓惓切至之言。臣今爲聖明誦之。惟願懋哉。仍念臣自前春引年以來。豈不知連章累牘。積誠祈叨。庶幾蒙上天之一兪。而旣釋重負。眷渥難孤。方處散地。撓聒非時。雖不得不尙此按住。今焉一齒復加。居然入望八之境矣。夕照易下。餘景無幾。故山首丘之願。何日不憧憧。而明時未忍便訣。終南不敢遠違。每依北斗之光。時聞禁漏之聲。以少慰朝夕戀慕之誠而已。若臣一段糾結。俯仰自悼者。年紀去益衰邁。疾病去益侵凌。誠恐朝露先晞。宿願莫遂。其將爲未了之債。不瞑之恨矣。噫。歷數今日廷臣。無才德可取。其孰如臣。受國恩罔極。亦孰如臣。而暮途殘骸。譬如老馬之鞭策不前。起居之常禮。每多廢闕。提擧之漫任。猶且瘝曠。自念盡瘁之義。此生已矣。只誦古人君恩未報身先老之句。何嘗不三復嘆咜。今若苟保祿位。徒喪廉恥。從他笑罵。自取嘲侮。則臣雖無狀。汚豈至此。惟有還納告身。退塡丘壑。爲臣身究竟之道。不枉人性。俾保晩節。爲聖上終始之惠者。豈不是上下交孚。臣主俱榮乎。斷斷衷懇。腔血如丹。臣非敢矯情欺心。煩言强瀆。以自歸於修飾不誠之科。倘蒙聖慈天地父母。俯諒臣不可一向羈縻。假臣以三字華銜。使之優遊歌詠。長祝聖人於畎畝之中。則雖死之年。猶生之日。瞻天望雲。臣不勝攢手顒俟。至於歲米之加賜。曹郞之存問。惠養之殊恩異渥。尤出常格。闔家動色。里巷聳動。在臣義分。豈不欲躬造天陛。少伸叩謝之忱。而日來賤疾。添發於觸冒强起之餘。見方宛轉床席。無望自力。社壇親省。端門朝會。獨阻咸造之列。莫效先覩之誠。有臣如此。生不如死。惟有遄伏刑章。少續臣孤恩負德虧分廢禮之罪而已。懇乞亟降威罰。使具僚警而私分安焉。取進止。答曰。省箚具悉卿懇。昨春已罄予敷心之諭。今年又見卿乞身之章。予誠愕然慨然。尤愧予誠意之不相孚也。噫。卿元老耳。斷斷血忱。只知有國。予方倚而爲重。予何可捨卿。卿何忍辭予。更不多誥。更不多誥箚中條列陳勉。益見卿憂愛之至意。敢不書諸座右。庸備昕夕省覽之資也。仍傳曰。此批答遣史官傳諭于領府事。